EUROOPAN UNIONIN VIRKAMIESTUOMIOISTUIMEN TUOMIO

(yhden tuomarin kokoonpano)

14 päivänä kesäkuuta 2016

Elia Fernández González

vastaan

Euroopan komissio

”Henkilöstö — Väliaikainen toimihenkilö — Euroopan komission jäsenen kabinetissa työskentelevä toimihenkilö — Väliaikaisen toimihenkilön ottaminen palvelukseen muuhun henkilöstöön sovellettavien palvelussuhteen ehtojen 2 artiklan b alakohdan nojalla — Edellytys siitä, että kaikenlaisen työskentelyn komissiossa on oltava keskeytyneenä kuuden kuukauden ajan — 28.7.2005 annetun komission tiedotuksen D(2005) 18064, joka koskee väliaikaisten toimihenkilöiden ottamista palvelukseen muuhun henkilöstöön sovellettavien palvelussuhteen ehtojen 2 artiklan b alakohdan nojalla vakituisiin virkoihin, kun kilpailussa menestyneitä hakijoita ei ole, 3.2 kohta”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Elia Fernández González vaatii virkamiestuomioistuinta yhtäältä kumoamaan Euroopan komission 14.11.2014 tekemän päätöksen, jolla hylättiin hänen hakemuksensa avointa toimea koskevassa ilmoituksessa COM/2014/2036 kyseessä olleeseen väliaikaisen toimihenkilön toimeen ja 22.5.2015 tehdyn päätöksen, jolla hänen valituksensa hylättiin, ja toisaalta korvaamaan väitetyn taloudellisen vahingon ja henkisen kärsimyksen.

Ratkaisu:

Kanne hylätään. Euroopan komissio vastaa omista oikeudenkäyntikuluistaan, ja se velvoitetaan korvaamaan Elia Fernández Gonzálezin oikeudenkäyntikulut.

Tiivistelmä

Virkamiehet – Väliaikaiset toimihenkilöt – Palvelukseen ottaminen – Työsopimuksen tekeminen vakinaisen toimen väliaikaista täyttämistä varten – Edellytykset

(Muuhun henkilöstöön sovellettavien palvelussuhteen ehtojen 2 artiklan b ja c alakohta)

Sellaisen kumoamiskanteen yhteydessä, jonka väliaikainen toimihenkilö, johon sovelletaan Euroopan unionin muuhun henkilöstöön sovellettavien palvelussuhteen ehtojen 2 artiklan c alakohtaa, on nostanut komission päätöksestä, jolla on hylätty hänen hakemuksensa sellaisen väliaikaisen toimihenkilön toimeen, johon sovelletaan palvelussuhteen ehtojen 2 artiklan b alakohtaa, sen vuoksi, ettei hän täytä edellytystä, joka koskee kaikenlaisen komissiossa työskentelyn keskeytymistä kuuden kuukauden ajan ja josta säädetään komission tiedotuksessa, joka koskee Euroopan unionin muuhun henkilöstöön sovellettavien palvelussuhteen ehtojen 2 artiklan b ja d alakohdan mukaisten väliaikaisten toimihenkilöiden palvelukseen ottamista vakituisiin virkoihin silloin, kun kilpailun läpäisseitä hakijoita ei ole, vaatimus vähintään kuuden kuukauden jaksosta, jonka ajan asianomaisella ei ole ollut minkäänlaista suoraa tai epäsuoraa työsopimusta komission kanssa, ei muodosta poikkeusta väliaikaisten toimihenkilöiden palvelukseenottamis- sekä työhönotto- ja työllisyyspolitiikasta 16.12.2013 tehdyn komission päätöksen 4 artiklan 6 kohtaan, jonka mukaan ”edellä mainittujen palvelussuhteen ehtojen 2 artiklan c alakohdan soveltamisalaan kuuluva väliaikainen toimihenkilö voidaan hänen työsopimuksensa päätyttyä ottaa palvelukseen hoitamaan väliaikaisesti vakinaista tehtävää vain, jos hän on läpäissyt 2 artiklassa määritellyn valintamenettelyn”, vaan se muodostaa vaihtoehdon sellaisia tapauksia varten, joissa valintamenettely ei ole tarpeen, edistämään laajempaa avoimuutta palvelukseenottomenettelyssä, jossa palvelussuhteen ehtojen 2 artiklan c alakohdan soveltamisalaan kuuluvat entiset väliaikaiset toimihenkilöt otetaan palvelukseen palvelussuhteen ehtojen 2 artiklan b alakohdan soveltamisalaan kuuluvina väliaikaisina toimihenkilöinä.

Tällainen vaatimus ei edellytä järjestelmää, joka on suppeampi kuin se, josta säädetään Euroopan unionin muuhun henkilöstöön sovellettavissa palvelussuhteen ehdoissa, koska se on vähemmän rajoittava kuin valintamenettelyä koskeva vaatimus. Tässä viimeksi mainitussa tapauksessa palvelussuhteen ehtojen 2 artiklan b alakohdan soveltamisalaan kuuluvina väliaikaisina toimihenkilöinä voidaan ottaa palvelukseen vain entiset väliaikaiset toimihenkilöt, jotka ovat kuuluneet palvelussuhteen ehtojen 2 artiklan c alakohdan soveltamisalaan ja jotka ovat läpäisseet tämän valintamenettelyn, kun taas ensin mainitussa tapauksessa mahdollisuus tulla otetuksi palvelukseen palvelussuhteen ehtojen 2 artiklan b alakohdan soveltamisalaan kuuluvina väliaikaisina toimihenkilöinä kuuluu kaikille entisille väliaikaisille toimihenkilöille, jotka kuuluvat samojen palvelussuhteen ehtojen 2 artiklan c alakohdan soveltamisalaan.

(ks. 25, 29 ja 30 kohta)